
Par 2026. gadā konkursā “Sabiedrība ar dvēseli” pieteiktā projekta “Pavasara burvībai” tāmes grozījumiem un īstenošanas termiņa pagarināšanu

Ādažu novada pašvaldība 2026. gada 4. jūnijā saņēma konkursā “Sabiedrība ar dvēseli” projekta “Pavasara burvībai” vadītājas Vārds Uzvārds iesniegums (pašvaldības reģ. Nr. ĀNP/1-11-1/26/3495) ar lūgumu saskaņot precizētu projekta izmaksu tāmi saistībā ar puķu sīpolu piegādātāja aktualizētajām cenām, piegādes termiņiem un iepakojuma apjomiem, kā rezultātā projekta tāmes kopējās izmaksas samazinās par 35,91 euro. 
Konkursa “Sabiedrība ar dvēseli 2026” nolikuma (turpmāk – Nolikums) 45. punkts nosaka, ka grozījumus projekta iesniegumā un budžeta tāmē ierosina Projekta vadītājs ar iesniegumu, pievienojot precizējošu dokumentu, iepriekš to saskaņojot ar Projekta koordinatoru, un tie stājas spēkā ar brīdi, kad saņemts pašvaldības oficiāls apstiprinājums. Ja Projekta izpildes gaitā izveidojas ietaupījums un Projekta grupa vēlas to novirzīt citu aktivitāšu īstenošanai, šādu iesniegumu saskaņo ar Komisiju un pašvaldības izpilddirektora vietnieci. 
Vienlaikus šī gada 10. jūnijā saņemts V. Uzvārds iesniegums (pašvaldības reģ. Nr. 
ĀNP/1-11-1/26/3627) par projekta īstenošanas termiņa pagarināšanu līdz 2026. gada 16. oktobrim, saistībā ar puķu sīpolu piegādes termiņiem un optimālo stādīšanas laiku rudenī. 
Nolikuma 39. punkts nosaka, ka Projektu īstenošanas laiks ir no 2026. gada 1. maija līdz 15. septembrim, bet 49. punkts nosaka - ja Projekta īstenotāji nerealizē Projektu līdz 2026. gada 18. septembrim, tie veic pašvaldības līdzfinansējuma atmaksu pašvaldībai. 
Konkursa koordinators izskatīja minētos iesniegumus un konstatēja: 
1) projekta mērķis un aktivitātes pēc būtības netiek mainītas, pieprasītie tāmes grozījumi ir saistīti ar objektīviem un no projekta īstenotāja daļēji neatkarīgiem apstākļiem;
2) precizētā tāme nodrošina projekta aktivitāšu efektīvāku īstenošanu projektam apstiprinātā finansējuma ietvaros;
3) projekta termiņa pagarināšana ir nepieciešama un objektīvi pamatota, lai nodrošinātu kvalitatīvu un projekta mērķim atbilstošu rezultātu sasniegšanu, ievērojot stādāmo materiālu piegādes termiņus un agrotehniskās prasības.
Ņemot vērā, ka Nolikumā nav noteikta rīcības kārtība gadījumā, ja projekta īstenošanas gaitā rodas finanšu līdzekļu ietaupījums, kas netiek novirzīts citām projekta aktivitātēm, kā arī nav noteikta rīcības kārtība projekta īstenošanas termiņa pagarināšanai, pamatojoties uz Pašvaldību likuma 5. pantu Ādažu novada pašvaldības dome
NOLEMJ:
1. Atbalstīt 2026. gadā konkursā “Sabiedrība ar dvēseli” izpildītāja “PPII Pasaku valstība vecāki” pieteiktā projekta “Pavasara burvībai”:
1.1. pašvaldības līdzfinansējuma daļu 1909.92 euro apmērā;
1.2. īstenošanas termiņa pagarināšanu līdz 2026. gada 16. oktobrim.
2. Centrālās pārvaldes Juridiskajai un iepirkumu nodaļai 10 darba dienu laikā sagatavot vienošanās grozījumus ar “PPII Pasaku valstība vecāki” noslēgtajā līgumā par līdzfinansējuma piešķiršanu 1. punkta izpildei.
3. Pašvaldības izpilddirektora vietniecei parakstīt 2. punktā noteikto vienošanos un organizēt lēmuma izpildes kontroli.



Pašvaldības domes priekšsēdētājs							G. Miglāns

